A BIZOTTSÁG (EU) 2023/216 VÉGREHAJTÁSI RENDELETE

(2023. február 1.)

a Trichoderma atroviride AGR2 hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésére, összefüggésben 22. cikke (1) bekezdésével,

mivel:

(1) 2018. április 24-én Franciaországhoz az 1107/2009/EK rendelet 7. cikkének (1) bekezdése szerint a Trichoderma atroviride AGR2 hatóanyag jóváhagyására vonatkozó kérelem érkezett az Agrolortól.

(2) Az említett rendelet 9. cikke (3) bekezdésének megfelelően Franciaország mint jelentéstevő tagállam 2018. június 5-én értesítette a kérelmezőket, a többi tagállamot, a Bizottságot és az Európai Élelmiszerbiztonsági Hatóságot (a továbbiakban: Hatóság) a kérelem elfogadhatóságáról.

(3) 2020. június 23-án a jelentéstevő tagállam – miután megvizsgálta, hogy a hatóanyag várhatóan megfelel-e az 1107/2009/EK rendelet 4. cikkében előírt jóváhagyási kritériumoknak – értékelőjelentés-tervezetet nyújtott be a Bizottsághoz, amelyről másolatot küldött a Hatóságnak.

(4) Az 1107/2009/EK rendelet 12. cikke (1) bekezdésének megfelelően a Hatóság továbbította az értékelő jelentés tervezetét a kérelmezőnek és a többi tagállamnak.

(5) Az 1107/2009/EK rendelet 12. cikkének (3) bekezdése értelmében a Hatóság felkérte a kérelmezőt, hogy nyújtson be kiegészítő információkat a tagállamoknak, a Bizottságnak és a Hatóságnak.

(6) A jelentéstevő tagállam a kiegészítő adatokról készített értékelést aktualizált értékelőjelentés-tervezet formájában benyújtotta a Hatóságnak.

(7) 2022. január 20-án a Hatóság közölte a kérelmezővel, a tagállamokkal és a Bizottsággal arra vonatkozó állásfoglalását (2), hogy a Trichoderma atroviride AGR2 hatóanyag várhatóan megfelel-e az 1107/2009/EK rendelet 4. cikkében meghatározott jóváhagyási kritériumoknak. A Hatóság nyilvánosságra hozta következtetéseit.

(8) A Bizottság 2022. július 14-én benyújtotta a Trichoderma atroviride AGR2-re vonatkozó felülvizsgálati jelentést és e rendelet tervezetét a Növények, Állatok, Élelmiszerek és Takarmányok Állandó Bizottságának.

(9) A Bizottság felkérte a kérelmezőt, hogy nyújtsa be a felülvizsgálati jelentéssel kapcsolatos észrevételeit. A kérelmező benyújtotta észrevételeit, és azokat a Bizottság alaposan megvizsgálta.

(10) A hatóanyagot tartalmazó legalább egy növényvédő szer megvizsgált és a felülvizsgálati jelentésben részletesen ismertetett reprezentatív felhasználása tekintetében megállapítást nyert, hogy az 1107/2009/EK rendelet 4. cikkében előírt jóváhagyási kritériumok teljesülnek.

(11) A Bizottság továbbá úgy ítélte meg, hogy a Trichoderma atroviride AGR2 az 1107/2009/EK rendelet 22. cikke szerinti kis kockázatú hatóanyag. A Trichoderma atroviride AGR2 nem minősül aggályos mikroorganizmusnak, és megfelel az 1107/2009/EK rendelet II. mellékletének 5.2. pontjában meghatározott feltételeknek.

(12) Ezért helyénvaló a Trichoderma atroviride AGR2 kis kockázatú hatóanyagként történő jóváhagyása.

(13) Az 1107/2009/EK rendelet 13. cikke (2) bekezdésének a rendelet 6. cikkével összefüggésben értelmezett rendelkezései alapján, valamint a jelenlegi tudományos és műszaki ismeretek fényében a jóváhagyás feltételeit bizonyos feltételekkel ki kell egészíteni.

(14) Az 1107/2009/EK rendelet 13. cikke (4) bekezdésének a 22. cikk (2) bekezdésével összefüggésben értelmezett rendelkezései értelmében az 540/2011/EU bizottsági végrehajtási rendelet (3) mellékletét ezért ennek megfelelően módosítani kell.

(15) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A hatóanyag jóváhagyása Az I. mellékletben meghatározott Trichoderma atroviride AGR2 hatóanyag az ugyanazon mellékletben foglalt feltételekkel jóváhagyásra kerül.

2. cikk Az 540/2011/EU végrehajtási rendelet módosításai Az 540/2011/EU végrehajtási rendelet melléklete e rendelet II. mellékletének megfelelően módosul.

3. cikk Hatálybalépés Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2023. február 1-jén. a Bizottság részéről az elnök Ursula VON DER LEYEN

(1) HL L 309., 2009.11.24., 1. o.

(2) EFSA (Európai Élelmiszerbiztonsági Hatóság), 2022. Conclusion on the peer review of the pesticide risk assessment of the active substance Trichoderma atroviride strain AGR2 (Állásfoglalás a Trichoderma atroviride AGR2 törzs hatóanyagot tartalmazó növényvédő szereknél felmerülő kockázatok értékelésének szakmai vizsgálatáról): EFSA Journal 2022;20(3):7199 DOI: 10.2903/j.efsa.2022.7199. Online elérhető a következő címen: www.efsa.europa.eu.

(3) A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).